Neuvoston päätös,
tehty 10 päivänä helmikuuta 2004,
neuvoston turvallisuussääntöjen vahvistamisesta tehdyn päätöksen 2001/264/EY muuttamisesta
(2004/194/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 207 artiklan 3 kohdan,
ottaa huomioon neuvoston työjärjestyksen vahvistamisesta 22 päivänä heinäkuuta 2002 tehdyn neuvoston päätöksen 2002/682/EY, Euratom(1) ja erityisesti sen 24 artiklan,
sekä katsoo seuraavaa:
(1) Päätöksen 2001/264/EY(2) liitteenä olevien Euroopan unionin neuvoston turvallisuussääntöjen lisäyksessä 1 on luettelo kansallisista turvallisuusviranomaisista ja lisäyksessä 2 kansalliset turvaluokitukset sisältävä vertailutaulukko.
(2) Tsekin tasavalta, Viron tasavalta, Kyproksen tasavalta, Latvian tasavalta, Liettuan tasavalta, Unkarin tasavalta, Maltan tasavalta, Puolan tasavalta, Slovenian tasavalta ja Slovakian tasavalta allekirjoittivat 16 päivänä huhtikuuta 2003 sopimuksen liittymisestään Euroopan unioniin(3).
(3) Päätöksen 2001/264/EY 2 artiklan 2 kohdan mukaisesti näiden valtioiden on toteutettava asianmukaiset toimenpiteet sen varmistamiseksi, että neuvoston turvallisuussääntöjä noudatetaan käsiteltäessä EU:n turvaluokiteltuja tietoja.
(4) Sen vuoksi on tekniset näkökohdat huomioon ottaen tarpeen muuttaa päätöstä 2001/264/EY, jotta nämä valtiot otettaisiin huomioon edellä mainituissa lisäyksissä.
(5) Päätöksen 2001/264/EY lisäyksessä 2 todetaan, että vastaavuus Naton luokitustasojen kanssa vahvistetaan Euroopan unionin ja Naton välistä turvallisuussopimusta koskevien neuvottelujen yhteydessä.
(6) Euroopan unionin ja Naton sopimus tietoturvallisuudesta(4) allekirjoitettiin 14 päivänä maaliskuuta 2003.
(7) Sen vuoksi edellä mainitun päätöksen lisäykseen 2 on myös tarpeen sisällyttää vastaavuus Naton luokitustasojen kanssa,
ON PÄÄTTÄNYT SEURAAVAA:
1 artikla
Muutetaan päätös 2001/264/EY seuraavasti:
a) korvataan lisäys 1 tämän päätöksen liitteessä I olevalla asiakirjalla;
b) korvataan lisäys 2 tämän päätöksen liitteessä II olevalla asiakirjalla.
2 artikla
1. Tämä päätös tulee voimaan päivänä, jona se julkaistaan.
2. Sitä sovelletaan vain sikäli kuin Ateenassa 16 päivänä huhtikuuta 2003 allekirjoitettu vuoden 2003 liittymissopimus tulee voimaan, ja sen voimaantulopäivästä alkaen.
Tehty Brysselissä 10 päivänä helmikuuta 2004.